Interakcie liekov
Dobrý deň, chcela by som sa informovať ohľadom kombinácie liekov. Mala som trombózu a tak beriem 3x denne Vessel due f 250 LSU k tomu raz denne Xarelto 15mg trombóza ustupuje a chystám sa v januári na operáciu. Dnes mi ortopéd predpísal Sirdalud 2mg a Aflamil 100mg na bolesť chrbta je možné tieto li
Dobrý deň,
ďakujeme za Vašu otázku.
Liek Sirdalud obsahuje liečivo tizanidíniumchlorid, ktoré spôsobuje zníženie nadmerného svalového napätia. Používa na liečbu bolestivých (mimovoľných) svalových sťahov (kŕčov). Keďže pri súčasnom užívaní s liekmi Vessel due F a Xarelto neboli pozorované žiadne interakcie, jeho užívanie pri Vašej súčasnej liečbe trombózy je bezpečné.
Aflamil patrí do skupiny nesteroidných protizápalových a protireumatických liekov a používa sa na liečbu chronických ochorení kĺbov s dlhodobou bolesťou a zápalom. Pri súčasnom užívaní s liekmi Vessel due F a Xarelto existuje riziko vzniku erózií a vredov v tráviacom trakte s následným rizikom krvácania. Odporúča sa zvážiť kombináciu liečiv, prípadne prehodnotiť dávkovanie so súčasným monitorovaním zrážanlivosti krvi (monitorovanie INR). V prípade potreby liečby bolesti/zápalu je preto nutná konzultácia s lekárom, ktorý prehodnotí potrebu liečby vzhľadom k Vášmu zdravotnému stavu, prípadne určí alternatívnu liečbu bolesti/zápalu.
Prajem pekný zvyšok dňa.
S pozdravom
PharmDr. Veronika Kiabová